Антиукрајинство се појавило током 19. века, у тадашњој царској Русији, као одговор на појаву украјинског националног покрета. Та појава је попримила нове облике за време Првог светског рата (1914-1918) и током поратних година, поготово након стварања независне Украјинске Народне Републике (1918), што је довело до ескалације антиукрајинских тенденција не само међу руским, већ и међу пољским политичким чиниоцима, поготово за време Пољско-украјинског рата (1918-1919). Антиукрајинске тенденције су се потом испољавале и на појединим подручјима Совјетске Украјине, као реакција на политику украјинизације.